次韵斌老冬至書懷示子舟篇末見及之作因以贈子舟歸
作者：黄庭堅
朝代：宋

paragraphs: 二宗性清真，俱抱歲寒節。
常思風雲會，爲國奮忠烈。
道方滄波穨，位有豺虎竊。
夫婦相魚肉，關中一丈雪。
北風夜涔涔，竹枯松栢折。
泰來拔茅連，井收寒泉冽。
天地復其所，我輩皆慰愜。
何爲對樽壺，似見小敵怯。
大宗垂紫髯，貴氣已森列。
小宗新換骨，健啗頗腴悅。
昨宵連環夢，秣馬待明發。
寒日一線長，把酒相喻說。
人生但安樂，逢世無巧拙。
斑衣戲親庭，不作經年別。
猶有未歸心，遠寄丁香結。